དྷ་རམ་ས་ལའི་རི་གྲོང་འདི་རུ་བོད་མི་འདུས་སྡོད་ཁུལ་ཆེ་ཁག་༧ཙམ་ཡོད་དེ་མེག་གྷན་ཁྲོམ་གཞུང་གཡས་གཡོན་དང་སྐྱིད་གྲོང་གྲོང་གསེབ།ཨ་མདོ་གྲོང་གསེབ།ཡོངས་གླིང་སློབ་གྲྭའི་ཉེ་འཁོར་དང་གཙུག་ལག་ཁང་གི་གཡས་གཡོན།གངས་ཅན་སྐྱིད་གཤོངས་ཁུལ།གྷམ་རུ་གྲོང་གསེབ་བཅས་ཡིན་པ་དང་།གསར་འགོད་པས་དེ་ཚང་མར་བསྐོར་བ་ཞིག་བརྒྱབས་ཏེ་རྒྱུས་ལོན་བྱེད་ཡོང་དུས།ཡོངས་གླིང་སློབ་གྲྭའི་ཉེ་འཁོར་དང་ཨ་མདོ་གྲོང་གསེབ་གྱི་ཁང་རིན་དང་ཁང་པའི་ཆ་རྐྱེན་ཕལ་ཆེར་གཅིག་འདྲ་ཞིག་སྟེ།འཁྲུས་ཚང་ཐབ་ཚང་ལོགས་སུ་ཡོད་པའི་ཁང་མིག་གཅིག་ཅན་ཞིག་ལ་ཟླ་རེར་སྒོར་༤༠༠༠མན་རག་རྒྱུ་ཕལ་ཆེར་མི་སྲིད་པ་ལྟ་བུ་རེད་འདུགའོན་ཀྱང་ཐབ་ཚང་ལོགས་སུ་མེད་པ་དང་།འཁྲུས་ཁང་ཁྱིམ་མཚེས་གཞན་དང་མཉམ་སྤྱོད་དགོས་པའི་ཁང་མིག་གཅིག་ཅན་ཞིག་ལ་ཟླ་རེར་སྒོར་༣༠༠༠ཡས་མས་རེད་འདུགཡོངས་གླིང་སློབ་གྲྭའི་ཉེ་འཁོར་དང་ཨ་མདོ་གྲོང་གསེབ་གཉིས་ལ་མི་འདྲ་ས་ཞིག་ཡོད་པ་ནི་ཡོངས་གླིང་ཉེ་འཁོར་གྱི་ཁང་པར་ཆུའི་དཀའ་ངལ་ཧ་ཅང་ཆེ་ཞིང་དགུན་ཁ་གྲང་ངར་ཆེན་པོ་འདུགདེ་ཁུལ་ན་ཁང་བདག་བོད་པའང་འགའ་ཤས་ཤིག་འདུགང་ཚོས་བསམ་བློ་གཏོང་ཕྱོགས་ཤིག་གིས་བོད་པ་ཡིན་ན་ཡག་པོ་ཡོད་པའི་རང་ཕྱོགས་ཀྱི་ངོས་འཛིན་ཞིག་ཡོད་ཀྱང་།དྷ་སའི་བོད་རིགས་ཁང་བདག་འགའ་རེ་ནི་རྒྱ་གར་ཁང་བདག་ལས་ཀྱང་རྙོག་དྲ་ཆེ་བ་ཡོད་པའི་སྐད་ཆ་མང་པོ་ཡོད་པ་རེད།ཉེ་བའི་ལོ་ཤས་ནས་ཨ་མདོ་གྲོང་གསེབ་དང་ཡོངས་གླིང་ཉེ་འཁོར་དུ་ཕྱི་རྒྱལ་བ་ཟླ་ཤས་རིང་ཁང་གླ་བྱས་ནས་འདུག་མཁན་མང་དུ་ཕྱིན་པར་བརྟེན།ཁང་བདག་ཚོས་ཁོང་ཚོར་ཁང་གླ་སྤར་བ་དང་བསྟུན།དེ་རུ་རྒྱུན་སྡོད་བྱས་ཡོད་པའི་བོད་པ་ཚོའི་ཁང་གླ་ཡང་དེ་བཞིན་ཡར་སྤར་གྱི་ཡོད་འདུགཕྱི་རྒྱལ་བ་རྣམས་ཟླ་ཤས་རིང་བསྡད་དེ་ལོག་འགྲོ་ཡི་ཡོད་ཀྱང་རྒྱུན་སྡོད་བོད་མིའི་ཁང་གླ་ཡར་ནས་ཡར་འཕར་བ་མ་གཏོགས་མར་ཆག་པའི་གོ་སྐབས་གཏན་ནས་མེད་པ་རེད།དཀའ་ངལ་འདི་དྷ་ས་ཁུལ་གྱི་བོད་མི་འདུས་སྡོད་ཁུལ་ཚང་མར་ཡོང་གི་འདུགདཔེར་ན།གངས་ཅན་སྐྱིད་གཤོངས་ཀྱི་འདབས་འབྲེལ་གྷམ་རུ་གྲོང་གསེབ་སྟེང་འོག་གཉིས་ནི་བོད་མི་འདུས་སྡོད་ཁུལ་ཆེ་ཤོས་ཤིག་ཆགས་ཡོད་པ་དང་།དེའི་ཁང་པ་མང་ཆེ་བ་གསར་པ་ཡིན་པ་མ་ཟད།ཁང་མིག་མང་ཞིང་བཟོ་བཀོད་དང་ཆ་རྐྱེན་ཅུང་ལེགས་པའི་ཐོག་ཁོར་ཡུག་ཡངས་པ་དང་གཙང་མའང་འདུགལོ་གཉིས་ཙམ་གྱི་སྔོན་དུ་སྒོར་༤༠༠༠གིས་གྷམ་རུ་ཡི་ཁང་པ་འཁྲུས་ཁང་དང་ཐབ་ཚང་ནང་ལ་ཡོད་པའི་ཁང་མིག་གཉིས་ཅན་ཞིག་རག་གི་ཡོད་འདུགཡིན་ནའང་།བོད་མིའི་སྒྲིག་འཛུགས་ཀྱི་ལས་ཁུངས་ཁག་དང་བོད་ཀྱི་དཔེ་མཛོད་ཁང་།སྨན་རྩིས་ཁང་།དཔེ་སྟོན་སློབ་གྲྭ་ཆུང་བ་གངས་སྐྱིད་དུ་ཡོད་སྟབས།ལས་བྱེད་དང་ལས་མེད་ཕ་མ་མང་པོ་གྷམ་རུ་ལ་སྡོད་ཀྱི་ཡོད་པ་མ་ཟད།བོད་སྐད་ཡིག་སྦྱོང་མཁན་དང་བོད་ལུགས་ཐང་བྲིས་རི་མོ་སྦྱོང་མཁན།ནང་ཆོས་དོན་གཉེར་བ་སོགས་ཕྱི་གླིང་གི་སེར་སྐྱ་ཕོ་མོ་ཟླ་ཤས་དང་ལོ་ཤས་འདུག་མཁན་ཇེ་མང་ནས་ཇེ་མང་དུ་འགྲོ་བཞིན་ཡོད་སྟབས།འདས་པའི་ལོ་གཅིག་ཙམ་ནང་གྷམ་རུ་ཡི་ཁང་གླ་མངོན་གསལ་གྱིས་འཕར་ཚར་འདུག